b"\n_START_ARTICLE_\nLa Figuera (Tagamanent)\n_START_SECTION_\nDescripci\xc3\xb3\n_START_PARAGRAPH_\nEra una masia essencialment ramadera, ja que la planta baixa era destinada a contenir el bestiar, deixant les altres depend\xc3\xa8ncies per ser habitades. T\xc3\xa9 teulada a doble vessant d'inclinaci\xc3\xb3 no gaire pronunciada. A la fa\xc3\xa7ana s'obren finestres emmarcades pel carreus de pedra tosca, i porta d'arc de mig punt adovellada. L'edifici consta de planta baixa, pisos i golfes. En un dels angles de la casa hi ha una torreta adossada de secci\xc3\xb3 circular, que neix del segon pis. Al davant hi ha una era de batre petita empedrada de lloses.\n_START_SECTION_\nHist\xc3\xb2ria\n_START_PARAGRAPH_\nCan Figuera fou utilitzada com hostal, on s'hi van aplegar figures de la intel\xc2\xb7lectualitat catalana com ara el poeta Joan Maragall, els mestres Llu\xc3\xads Millet i Amadeu Vives, fundadors de l'Orfe\xc3\xb3 Catal\xc3\xa0, l'arquitecte i escriptor Josep Pijoan i el pintor Santiago Rusi\xc3\xb1ol, entre altres."